Abenduak 29

Podemos-Ahal Dugu talde parlamentarioari atxikitako foru parlamentari Rubén Velasco Fraile jaunak idatziz erantzuteko galdera bat egin du 2015etik gaur arte *Vespa vetulina* delakoarekin egin diren lanei buruz eta Asiako liztorra behar bezala kontrolatzeko erabilitako neurrien eraginkortasunaren gaineko balorazioari buruz (**9-17-/PES-00243**). Landa Garapeneko, Ingurumeneko eta Toki Administrazioko kontseilariak Ingurumeneko eta Lurraldearen Antolamenduko Zuzendaritza Nagusitik helarazi dioten informazio hau ematen dio:

**Nafarroako Gobernuak zer jarduketa egin ditu (tranpak jartzea, habiak zaindu, aurkitu eta kentzeko neurriak, bai eta dibulgazio eta kontzientziazio neurriak ere) 2015etik gaur arte, Vespa velutina espezie exotiko inbaditzailea dela-eta?**

Asiako liztorra, *Vespa vetulina*, 2010ean sartu zen Nafarroan. Urte horretan bi habi ikusi ziren, eta azkar hedatu zen: 65 habi ikusi ziren 2011n eta 95 habi detektatu eta deuseztatu ziren 2012an. 2013an eta 2014an kopuruak behera egin zuen, 59 eta 41 habi hurrenez hurren. Gero, berriz egin zuen gora kopuruak 2015ean (115 habi); 2016an, berriz, kopuru handienera iritsi zen: 181 habi. 2017an, beheranzko joera egon da, hurrengo irudiko lerro etenekin islatu dugun bezala:

**Detektatutako habien bilakaera**

2

65

92

59

41

115

181

0

20

40

60

80

100

120

140

160

180

200

2010

2011

2012

2013

2014

2015

2016

2017

2010

2011

2012

2013

2014

2015

2016

2017

Honako hauek dira 2015ean egindako jarduketak:

1.- Basozaintzako langileek zuzenean deuseztatu dituzte landa-eremuetan detektatutako habiak.

Hiri-guneetako kanpoko aldeetako habiei buruzko komunikazioa jasota, barruti desberdinetako basozainek berrikuspena egiten dute, eta baldin eta ikusten badute oraindik ere nabarmen aktibo daudela, deuseztatu egiten dituzte. 2010etik egin izan den lana da, eta oraindik ere funtsezko osagai bat da Nafarroan Asiako liztorraren aurkako borrokan.

Lan hori, funtsean, eskuz egiten da, habia plastikozko poltsa batean bilduz eta gero hura deuseztatuz. Hala eta guztiz ere, batzuetan, eskopeta bat erabiltzen da, edo intsektizida botatzen da. Deuseztatzerako metodologia ahal den guztian hobetzeko beste sistema batzuk testatu izan dira.

2.- Basozaintzak batera aritu da lanean habiak deuseztatzeko eskumena duten beste ente batzuekin; honako hauekin, hain zuzen:

a.- Beharrezkotzat jotzen dutenean Basozaintzaren laguntza eta lankidetza eskatzen duten udalak.

b.- Mankomunitateak edo udalek lan horretarako enkargatutako kolektiboak.

c- Suhiltzaileak.

3.- Udalekiko, horietako arduradun teknikoekiko, agintaritzaren agenteekiko eta abarrekiko informazio eta koordinazio lana, elkarrekin eraginkortasuna hobetzeko.

4.- Informazio publikoa Departamentuko telefonoen bitartez eta hedabideen parte-hartzearen bitartez, Nafarroan espezie honek duen egoera ezagutzera emateko.

5.- Erlezainekiko eta sektoreko erantzuleekiko harremana, eta erlauntzen egoeraren berrikuspena, Asiako liztorraren kolonizazio-esparruen aurreikuspena egiteko, balizko kalteak zenbatesteko eta haiek ahal den guztian gutxitzeko.

6.- Esperientzia edo harremanak landu hainbat teknikarirekin, neurri eraginkorrak ezartzeko. Esate baterako, ahaleginak egin dira habiak eskopetaz, sua erabiliz, intsektizidaz, eskuz (plastikoa erabiliz), silikonaz eta abarrez deuseztatzeko... Halaber, substantzia erakargarriak dituzten botilak probatu dira; harrapatzeko tranpak eta erlategiak babesteko esperientziak landu dira; pozoia aplikatu zaie harrapatutako aleei (troiarrak); kamera termografikoen bidezko detekzioa probatu da...

7.- Detektatutako habien kokapenari buruzko datuak bildu dira, jokaera inbaditzailea aztertzeko eta espezieak Nafarroan izanen duen bilakaera aurreikusteko, eta detekzio goiztiarra egin eta deuseztatzeko.

8.- Inbasio-arriskuari buruzko iragarpen-mapak egin dira.

9.- Nazio mailan eta beste autonomia erkidego batzuekin lan egin da, lortutako informazioa elkarri emateko eta MAGRAMAk onetsitako “Espainian Asiako liztorraren edo liztor beltzaren (*Vespa vetulina ssp. nigrithorax)* kudeaketa, kontrol eta balizko deuseztatzerako estrategia” lantzeko.

10.- Koordinazio bilerak egin dira Nafarroako udalekin, Iruñerriko udalekin, Iruñerriko Ur Mankomunitatearekin, Abeltzaintzaren arloko albaitariekin, Apidenako teknikariekin, Osasun Publikoaren Institutuarekin, suhiltzaileekin eta Basozaintzarekin. Hainbat bilera izan dira, espeziearen aurkako jarduketa plan bat egiteko, hartu beharreko neurriak bateratuz eta baterako lan koordinatu eta eraginkorra egitea bideratuko duten koordinazio alderdiak erraztuz.

11.- “Asiako liztorraren edo liztor beltzaren (*Vespa vetulina)* aurkako jarduketa Plana” egin da Nafarroako lurralderako, aipatu berri dugun estrategia nazionalaren babesean.

**Zer balorazio egiten da Asiako liztorra behar bezala kontrolatzeko erabilitako neurrien eraginkortasunari dagokionez?**

Aipatu beharra dago Asiako liztorrak 2014ko amaierarako jada kolonizatu eta gainditu zuela Nafarroako hegoaldea. Errioxan 2014ko abenduan detektatu zen lehenengo habia, eta 2015ean beste zenbait. Gauza bera gertatu zen Huescako mugetan, zeinetara 2015ean iritsi baitzen. Horrenbestez, liztorrak jada Nafarroa osoa kolonizatu du. Hala eta guztiz ere, espeziearen eskakizun ekologikoak ikusita, Nafarroan bildu diren datuen arabera, zeinak oinarri izan baitira nazio mailako eredua egiteko, Foro Komunitatearen lurralde osoa ez da berdin egokia espezierako; izan ere, Asiako liztorra maizago egoten da toki heze eta epeletan klimatologia kontinentalekoetan baino, non udak eta neguak muturrekoak baitira eta hezetasuna txikiagoa baita. Horrek aukera ematen digu jotzeko ezen lurraldearen % 70 inguruan presentzia edo oso txikia edo deuseza izanen dela, baldin eta presentzia horretarako aukera handiagoa dagoen % 30 horretan jarduten badugu. Horrenbestez, detekzio goiztiarra eta deuseztatzea liztorrerako egokiagoak diren eremuetan zentratu behar dira, bereziki erdialdeko eta iparraldeko hiri-guneetan eta ibai handien bazterretako zuhaiztietan, ur-ibilgutik 250 m-ra bitarte, batez ere makaldietan eta zumardietan. Une honetara arteko dinamikarekin jarraituz gero, gure ustez saihetsi ahalko da beste eremu batzuetara hedatzea. Esate baterako, aurten hegoaldeen dauden habiak, zeinak, gainera kasu berezitzat jo baitira, Kasedako ibar-basoan aurkitutako bi eta Berbintzanako Argaren ibai bazterrean aurkitutako bat izan dira.

Azpimarratu beharra dago oro har espezie exotikoen aurka, eta berariaz Asiako liztorraren aurka, borrokatzeko gakoa parte-hartze koordinatua izan dela eta eta gaur egun ere badela. Hasiera batean operatiboaz suhiltzaileak eta basozainak arduratzen ziren nagusiki, baina pixkanaka sartzen joan da hiri-guneetan detektatzen diren habien kudeaketarako eta deuseztatzerako —funtsezko zereginetan— udalek duten ezinbesteko parte-hartzea, eta horrekin nabarmen handitu da eraginkortasuna. Gainera, betidanik herritarren parte-hartzea izan bada ere, norberaren udalari habien berri ematearen hurbiltasunak erraztu egin du parte-hartze hori, abisuen arrazionalizatzea eta orokorrean lortu den eraginkortasuna.

Gaur den egunean, landa-lurretako lana, hiri-guneetatik kanpo, Basozaintzaren egitekoa da; hiri-guneetako oinarrizko lana, berriz, udalena da —Departamentuaren aholkuarekin—, eta beti suhiltzaileak egoten dira horien guztien eskura, egiazki esku-hartze bereziren bat behar den kasuetarako. Harremanetarako telefonoetan dihardutenei, behar diren protokoloak eta informazioa eman zaizkie ente guztiak jakin dezaten zein eremutan egin behar duten lan handiena, zer metodologia erabili behar duten eta nola gauzatu behar diren koordinazio telefonikoa eta eskumenen koordinazioa liztorren ustezko presentziari erantzuna emateko eta herritar batek egindako aurkikuntza bideratzeko.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2017ko abenduaren 28an

Landa Garapeneko, Ingurumeneko eta Toki Administrazioko kontseilaria: Isabel Elizalde Arretxea